钦定古今图书集成/方舆汇编/职方典/第1269卷 > 《泸溪县八景记》明·王珩
## 钦定古今图书集成/方舆汇编/职方典/第1269卷 > 《泸溪县八景记》明·王珩

半梦居士治泸之三年，秩满不事事，于是携酒与殽，
与同志之士游于泸之境以识焉。由邑之东不百步
即㵲溪，有楼翼然居。溪西北为㵲溪驿。“溪之水一出
自沅靖州，一出自苗戎山谷间，至泸溪，二水始合为
一溪。东南一山，岿然墙立，若截流之势，使不快骤者。
山下水深渊泳澄碧光照人，俗传有龙潜焉。乃乘舟”
泛其下，山光水色，潋滟无畔岸。舍舟登陆，折而北二
百步，为虎头山。山高不可以丈尺计，状似虎首，雄倨
溪上，路峻石危，登者牵藤抱蔓，匍匐鱼串而进，喘汗
不得息，下视，目眩足颤。及顶乃平敞，可坐万人。茂树
森列，盘石错互，可游可憩。复行而北望，重山复岭，掩
户杂踏二十里许，山始断，小涧横其中，中尽白石，大
水锁，杂水㶁㶁循石鸣，两岸稍平，民界为田，是名“白
田。”距戎苗相去不一舍远，农人虞戎伺间出掠，咸居
山险路绝处，曲折崎岖，远近相望，寥寥数十家。绕溪
登山，北去一百二十里，曰高岩，有岩俗呼为“高岩”，去
县迥远，地愈隆，山愈峻，崭然高出众山，故名焉。弃步
乘舟东下，曰洞口。两山拥逼，溪流石陡绝，仅能容舟
若洞。洞上下石廉利，侔剑戟而立。中流犬牙错树，商
人贾客常乘独木船入戎中，与戎互市，往来无虚日。
舟屈折行水石间，或一失势，即横石撞搪，破碎覆溺
者比比有之。舟出㵲溪口，溯流南上二十里，山名“辛
女”，壁立数百仞。山下有庙，世相传高辛氏之女下嫁
死于此。奇花异树，松楠桧柏，森列蓊郁。环山上下，猿
猱麂鹿鼬鼯之属，群育其间。直南一十五里，夹溪有
山，绵亘数里，峭绝回演，若壁若砥。半壁间有铜马高
尺许，居岩穴中，隐隐下见之而弗真，故名其山曰“铜
马。”溯流而上，东南地稍宽旷，敞平殿宇屹立其上，是
为三峿寺。竹树蒙密而佛像尊严，金壁焕烂，辉映山
磵，林木深阻，溪流有声，清风徐来，山鸣谷应，听其声
韵，盖亦一胜境也。夫环滁之山，旧未尝名也，欧阳公一游之，遂传天下。柳州之山，初未开也，柳子厚居之，
遂称后世。盖山不能独秀，待人而秀；物不能独传，托
物而传。安知兹邑之山，不与滁、柳并称于世也哉？既
游数日，居士曰：“可以归矣。”遂命舟归。有儒生一，峨冠
博带，历阶而进，告居士而言曰：“泸山之游，若无以识
之，则无以垂永久示邑人也。”故览斯之胜，而加以令
名，则曰《㵲溪春水》，曰《虎头霜月》，曰《白田夕照》，曰《洞口
秋霞》，曰《高岩晴雪》，曰《辛女朝云》，曰《铜马松涛》，曰《三梧
刹影》，分为八景，诗以咏之。寓乎目而得乎情，乐乎心
而同乎人“者也”，以为记。时永乐元年甲申前一岁癸
未秋，既秩满缺官主邑事。越明年乙酉，邑丞至，始得
代赴天官考绩。八月既望，以旧官复知邑事。越四年，
岁在丙戌，六月十五日癸酉，以内忧去官。将行，邑之
彦杨人义请之再，因书以遗之。是岁七月二十八日
乙卯，半梦居士会稽王珩书于梦游轩。